作者:白居易
標題:秋霖即事聯句三十韻
內容:蕭索窮秋月，蒼茫苦雨天。洩雲生棟上，行潦入庭前。——白居易苔色侵三徑，波聲想五絃。井蛙爭入戶，轍鮒亂歸泉。——王起高溜愁晨坐，空階驚夜眠。鶴鳴猶未已，蟻穴亦頻遷。——劉禹錫散漫疏還密，空濛斷複連。竹沾青玉潤，荷滴白珠圓。——白居易地濕灰蛾滅，池添水馬憐。有苗沾霢霂，無月弄潺湲。——王起籬菊潛開秀，園蔬已罷鮮。斷行隨雁翅，孤嘯聳鳶肩。——劉禹錫橋柱黏黃菌，牆衣點綠錢。草荒行藥路，沙泛釣魚船。——白居易長者車猶阻，高人榻且懸。金烏何日見，玉爵幾時傳。——王起近井桐先落，當簷石欲穿。趨風誠有戀，披霧邈無緣。——劉禹錫廩米陳生醭，庖薪濕起煙。鳴雞潛報曉，急景暗凋年。——白居易蓋灑高松上，絲繁細柳邊。拂叢時起蝶，墮葉乍驚蟬。——王起巾角皆爭墊，裙裾別似湔。人多蒙翠被，馬盡著連幹。——劉禹錫好客無來者，貧家但悄然。濕泥印鶴跡，漏壁絡蝸涎。——白居易蚊聚雷侵室，鷗翻浪滿川。上樓愁冪冪，繞舍厭濺濺。——王起律候今秋矣，歡娛久曠焉。但令高興在，晴後奉周旋。——劉禹錫